S-144/2014

Mál þetta, sem dómtekið var 10. síðasta mánaðar, er höfðað með ákæru sérstaks saksóknara, útgefinni 5. mars síðastliðinn, á hendur S-kk-þgf V-kk-þgf R-kk-þgf, kt. 000000-0000, Vallhólma 12, Kópavogi, „fyrir meiri háttar brot gegn skattalögum, sem framkvæmdastjóri og stjórnarmaður einkahlutafélagsins VR-4, kt. 000000-0000, með því að hafa:

1. Eigi staðið ríkissjóði skil á virðisaukaskattsskýrslu einkahlutafélagsins á lögmæltum tíma vegna uppgjörstímabilsins mars - apríl rekstrarárið 2012 og hafa eigi staðið ríkissjóði skil á virðisaukaskatti sem innheimtur var í rekstri einkahlutafélagsins vegna uppgjörstímabilanna maí – júní til og með september - október rekstrarárið 2011 og mars – apríl til og með júlí – ágúst rekstrarárið 2012, í samræmi við fyrirmæli IX. kafla laga um virðisaukaskatt nr. 50/1988, samtals að fjárhæð kr. 15.713.086, sem sundurliðast sem hér greinir:

2. Eigi staðið skil á skilagreinum einkahlutafélagsins vegna staðgreiðslu opinberra gjalda á lögmæltum tíma vegna greiðslutímabilanna maí til og með október rekstrarárið 2011 og maí til og með ágúst rekstrarárið 2012 og hafa eigi staðið ríkissjóði skil á staðgreiðslu opinberra gjalda, sem haldið var eftir af launum starfsmanna einkahlutafélagsins vegna sömu greiðslutímabila í samræmi við fyrirmæli III. kafla laga um staðgreiðslu opinberra gjalda nr. 45/1987, samtals að fjárhæð kr. 9.054.292, sem sundurliðast sem hér greinir:

Framangreind brot ákærða teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig:

a) 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005, að því er varðar 1. tölulið ákæru.

b) 2. mgr. 30. gr. laga nr. 45/1987, um staðgreiðslu opinberra gjalda, sbr. 2. gr. laga nr. 42/1995 og 1. gr. laga nr. 134/2005, að því er varðar 2. tölulið ákæru.

Þess er krafist að ákærði verði dæmdur til refsingar og til greiðslu alls sakarkostnaðar.“

Mál þetta var þingfest þann 25. febrúar síðastliðinn og mætti ákærði þá fyrir dóm ásamt T-kk-þgf A-kk-þgf héraðsdómslögmanni, sem skipaður var verjandi hans. Óskaði ákærði eftir fresti til að kynna sér gögn málsins áður en hann tæki afstöðu til ákærunnar og var meðferð málsins frestað til 10. apríl síðastliðinn. Í þinghaldi þann dag játaði ákærði skýlaust sök. Verjandi ákærða óskaði bókað, að þess væri óskað að tekið yrði tillit til tapaðra krafna að fjárhæð 2.870.682 krónur við ákvörðun refsingar. Í kjölfarið var einnig fært til bókar að sakflytjendur væru sammála um að tapaðar kröfur hefðu ekki áhrif á tímapunktinn þegar brotin teldust fullframin.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 164. gr. laga nr. 88/2008 um meðferð sakamála, án þess að frekari sönnunarfærsla færi fram, eftir að sækjandi og verjandi ákærða höfðu tjáð sig um lagaatriði og ákvörðun viðurlaga.

Af hálfu ákærða er krafist vægustu refsingar sem lög leyfa og gerir verjandi kröfu um hæfilega þóknun sér til handa.

Um málavexti er vísað til ákæru. Sannað er með skýlausri játningu ákærða fyrir dómi og með öðrum gögnum málsins að ákærði hefur gerst sekur um þá háttsemi sem í ákæru greinir. Að mati dómsins og með stoð í dómaframkvæmd Hæstaréttar Íslands, eru brot ákærða talin meiri háttar og eru réttilega heimfærð til refsiákvæða í ákæru. Verður ákærði því sakfelldur fyrir háttsemi sína og gerð refsing fyrir.

Samkvæmt gögnum málsins voru eftir eindaga greiddar til innheimtumanns ríkissjóðs 1.614.483 krónur inn á virðisaukaskattsskuldina fyrir tímabilið maí – júní 2011 og 19.100 krónur fyrir tímabilið september – október 2011. Þá liggur einnig fyrir að heildarfjárhæð sannanlegra tapaðra krafna, að hluta til á því tímabili sem ákært er fyrir, er 14.587.762 krónur og virðisaukaskattur af þeirri fjárhæð er 2.870.682 krónur.

Samkvæmt framlögðu sakavottorði hefur ákærði ekki áður sætt refsingu. Hann er í máli þessu sakfelldur fyrir meiri háttar brot gegn lögum um virðisaukaskatt og lögum um staðgreiðslu opinberra gjalda sem framkvæmdastjóri og stjórnarmaður VR-4 ehf. Hann hefur játað brot sín greiðlega, hvort tveggja á rannsóknarstigi og fyrir dómi, og er það virt honum til málsbóta. Þykir refsing ákærða hæfilega ákveðin fangelsi í átta mánuði, en rétt þykir að fresta fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákvæði 1. mgr. 40. gr. laga nr. 50/1988 og 2. mgr. 30. gr. laga nr. 45/1987 kveða á um fésektarlágmark í tilvikum eins og þeim sem hér um ræðir, er nemur tvöfaldri þeirri skattfjárhæð sem undan var dregin og vanrækt var að greiða. Með hliðsjón af dómi Hæstaréttar Íslands í máli nr. 413/2011, verður sektarrefsing ákveðin sem nemur tvöfaldri vangoldinni fjárhæð virðisaukaskatts, þegar tekið hefur verið tillit til tapaðra krafna og innborgunar og sem nemur tvöfaldri afdreginni staðgreiðslu. Með vísan til framangreinds verður ákærða gert að greiða sekt að fjárhæð 40.500.000 krónur, en um vararefsingu fer samkvæmt því sem í dómsorði greinir.

Ákærði verður einnig dæmdur til að greiða sakarkostnað sem hlaust af málinu, sem er þóknun skipaðs verjanda ákærða, T-kk-ef A-kk-ef héraðsdómslögmanns, á rannsóknarstigi og fyrir dómi og sem er ákveðin 225.900 krónur að meðtöldum virðisaukaskatti. Annar sakarkostnaður hlaust ekki af málinu.

H-kk-nf Þ-kk-nf, settur héraðsdómari, kveður upp dóm þennan.

D ó m s o r ð:

Ákærði, S-kk-nf V-kk-nf R-kk-nf, sæti fangelsi í átta mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 40.500.000 krónur í sekt til ríkissjóðs innan fjögurra vikna frá birtingu dómsins, en sæti ella fangelsi í tólf mánuði.

Ákærði greiði þóknun verjanda síns á rannsóknarstigi og fyrir dómi, T-kk-ef A-kk-ef héraðsdómslögmanns, 225.900 krónur.

H-kk-nf Þ-kk-nf